*Keltaisella pohjalla ovat ohjeet hakemuksen tekemiseen. Poista keltaiset kohdat, kun olet valmis. Valmiin hakemustekstin pitäisi mahtua yhdelle sivulle. Jos tekstisi venyy toiselle sivulle, etsi epäolennaisimmat asiat ja turha toisto ja poista ne. Keltaisten kohtien välissä on hakemukseen sopivia mallitekstejä, joita voit muokata itsesi näköiseksi. Kannattaakin tehdä niihin muutoksia, jotta oma persoonasi tulee näkyviin.*

**Haettavan tehtävän nimi**

*Heti aluksi kiinnitä lukijan huomio! Kirjoita* ***ensimmäiseen kappaleeseen*** *tiiviisti, kuka olet ja miksi sinä sovit työtehtävään ja yritykseen. ÄLÄ aloita tyyliin ”Olen Etunimi Sukunimi, 42-vuotias lenkkeilevä perheenisä Salosta”, vaan pitäydy tehtävän kannalta oleellisissa asioissa. Muokkaa tästä itsellesi sopiva aloituskappale:*

Yritys XYZ on tunnettu kattavista palveluistaan ja tarkoista toteutuksistaan. Nämä ovat myös itselleni merkityksellisiä arvoja, jotka näkyvät työssäni monipuolisena hitsausosaamisena sekä siistinä hitsausjälkenä. Siksi uskonkin olevani oikea henkilö ohutlevyhitsaajan tehtävään Yritys XYZ:aan.

*Herätä lukijan kiinnostus* ***seuraavassa kappaleessa****, tähän voit käyttää parikin kappaletta. Anna lisätietoa osaamisestasi, aiemmista vastuistasi ja saavutuksistasi. Ole konkreettinen ja todista väitteesi. Kerro myös, mikä sinua kiinnostaa ja motivoi töissä. Älä toista tässä luettelomaisesti CV:täsi. Käytä pohjana näitä:*

Kone-ja tuotantotekniikan koulutuksen ja alan työkokemuksen ansiosta osaan lukea teknisiä kuvia ja dokumentteja, CAD-ohjelmista on useiden vuosien käyttökokemus. TIG-ja puikkohitsaustaidostani olen saanut paljon kiitosta esimiehiltäni, ja toimin tästä syystä uusien työntekijöiden ”mestarina”. Hoidan myös yrityksemme vaativat hitsaustyöt. Hitsauskokemusta olen kartuttanut sekä tuotannon- että huollon tehtävissä ja minulta luonnistuu valmistus-, korjaus- ja asennustyöt.

*Seuraavassa kappaleessa* ***kasvata lukijan halua*** *palkata sinut kertomalla tarkemmin itsestäsi kollegana ja työntekijänä (minkälainen ihminen olet?). Kerro, minkälaista palautetta olet saanut ja mistä sinua on kiitetty tai kehuttu. Kerro myös, mitä toivot hakemaltasi työltä, ja mitä tuot mukanasi, jos tulet valituksi.*

Esimieheni ja työkaverini ovat kuvanneet minua leppoisaksi työkaveriksi, joka on aina valmis auttamaan. Olen saanut kiitosta myös siististä hitsausjäljestä ja selkeistä työskentelytavoistani. Pitkän kokemukseni myötä olen myös oppinut itsenäiseksi työntekijäksi, joka saa asiat valmiiksi omatoimisesti ja turvallisesti ohjeita noudattaen.

*Loppukappaleeseen* ***tiivistä*** *vielä aiemmin kertomasi yhdellä tai kahdella lauseella. Painota sitä, miksi sovit tehtävään täydellisesti ja miten yritys hyötyy sinun palkkaamisestasi. Jos sinua on pyydetty kertomaan palkkatoive ja sopiva aloitusajankohta (ja muuta ”teknistä” tietoa), tee se tässä.*

Monipuolinen hitsausosaamiseni, itsenäinen työotteeni ja valmiuteni tukea työkavereita tekevät minusta täydellisen lisän tiimiinne. Palkkatoiveeni on YYYY–XXXX €/kk, mutta neuvoteltavissa kokonaisuuden mukaan. Kerron mielelläni itsestäni lisää haastattelussa.

Ystävällisin terveisin

Etunimi Sukunimi

**LISÄÄ OHJEITA JA VINKKEJÄ TYÖHAKEMUKSEN KIRJOITTAMISEEN**

*Poista tämä sivu kokonaan ennen hakemuksesi lähettämistä!*

1. Tunnista ilmoituksesta oleellinen sisältö ja vaatimukset ja vastaa suoraan niihin.
   * Yritä myös tunnistaa tekstin ”sävy” ja käytä samankaltaista tyyliä hakemuksessasi (joihinkin tehtäviin voi hakea rennommalla, jopa hauskalla hakemuksella, kun toisiin vaaditaan äärimmäistä asiallisuutta).
   * Kohdenna hakemuksesi tehtävään: **Vastaa suoraan työpaikkailmoitukseen!**
2. Kerro, miksi *juuri* sinä olisit sopiva *juuri* tähän tehtävään.
   * Mitä osaamista sinä tuot mukanasi ja miten palkkaava organisaatio hyötyy osaamisestasi?
   * Millä tavalla organisaatio sopii sinun urapolullesi/arvoihisi/työtapoihisi?
3. Keskity sinun ja organisaation yhteensopivuuteen ja tulevaisuuteen.
   * Älä toista CV:tä luettelomaisesti. Vaikka mainitsetkin hakemuksessa samoja asioita kuin CV:ssä, vältä turhaa toistoa. Voit ajatella niin, että **CV kertoo menneisyydestäsi ja hakemus yhteisestä tulevaisuudestasi sen yrityksen kanssa, johon olet hakemassa**.
   * Miten kokemuksesi auttaa sinua menestymään tässä tehtävässä?
   * Miksi tämä tehtävä kiinnostaa sinua?
4. Hakemuksen rakenne (tämä on vain yksi vaihtoehto, voit rakentaa hakemuksesi muillakin tavoin)
   * Aloituskappale: KIINNITÄ HUOMIO
     + Tuo esiin persoonaasi: Miksi sinä sovellut tähän tehtävään?
     + Kerro tiiviisti mutta kiinnostavasti, miksi haet tähän tehtävään/tiimiin/yritykseen
   * Seuraavat 1–2 kappaletta: HERÄTÄ KIINNOSTUS
     + Anna lisätietoa osaamisestasi ja soveltuvuudestasi
     + Kerro aiemmista vastuistasi ja saavutuksistasi
     + Ole konkreettinen: Todista väitteesi!
     + Kerro, mikä sinua kiinnostaa ja motivoi työssä
   * Seuraavat 1–2 kappaletta: KASVATA LUKIJAN HALUA palkata sinut, kerro:
     + Tarkemmin itsestäsi työntekijänä ja kollegana (ihmisenä)
     + Minkälaista palautetta olet saanut
     + Mitä toivot hakemaltasi tehtävältä/roolilta
     + Mitä tuot mukanasi, jos tulet valituksi
   * Viimeinen kappale: TIIVISTÄ
     + Tiivistä, miksi sovit tehtävään täydellisesti ja miten organisaatio hyötyy sinusta
     + Kerro pyydettäessä palkkatoiveesi ja milloin voit aloittaa
5. Muista! Jos vääristelet tietoja itsestäsi ja tulet valituksi, päädyt työhön, joka ei sovellu sinulle!
6. Lähetä hakemuksesi PDF-muodossa. Valitse: Tiedosto🡪Tallenna nimellä🡪Vaihda Word PDF:ksi

PS. Mietitkö soittamista ilmoituksessa kerrottuun numeroon? Soita silloin, jos sinulla on oikeasti jotain asiaa. Kunnioita rekrytoijan aikaa äläkä soita turhaan, mutta jos tarvitset lisätietoa, ole rohkeasti yhteydessä.

**Malli valmiista hakemuksesta**

**Haettavan tehtävän nimi**

Yritys XYZ on tunnettu kattavista palveluistaan ja tarkoista toteutuksistaan. Nämä ovat myös itselleni merkityksellisiä arvoja, jotka näkyvät työssäni monipuolisena hitsausosaamisena sekä siistinä hitsausjälkenä. Siksi uskonkin olevani oikea henkilö ohutlevyhitsaajan tehtävään Yritys XYZ:aan.

Kone-ja tuotantotekniikan koulutuksen ja alan työkokemuksen ansiosta osaan lukea teknisiä kuvia ja dokumentteja, CAD-ohjelmista on useiden vuosien käyttökokemus. TIG-ja puikkohitsaustaidostani olen saanut paljon kiitosta esimiehiltäni, ja toimin tästä syystä uusien työntekijöiden ”mestarina”. Hoidan myös yrityksemme vaativat hitsaustyöt. Hitsauskokemusta olen kartuttanut sekä tuotannon- että huollon tehtävissä ja minulta luonnistuu valmistus-, korjaus- ja asennustyöt.

Esimieheni ja työkaverini ovat kuvanneet minua leppoisaksi työkaveriksi, joka on aina valmis auttamaan. Olen saanut kiitosta myös siististä hitsausjäljestä ja selkeistä työskentelytavoistani. Pitkän kokemukseni myötä olen myös oppinut itsenäiseksi työntekijäksi, joka saa asiat valmiiksi omatoimisesti ja turvallisesti ohjeita noudattaen.

Monipuolinen hitsausosaamiseni, itsenäinen työotteeni ja valmiuteni tukea työkavereita tekevät minusta täydellisen lisän tiimiinne. Palkkatoiveeni on YYYY–XXXX €/kk, mutta neuvoteltavissa kokonaisuuden mukaan. Kerron mielelläni itsestäni lisää haastattelussa.

Ystävällisin terveisin

Etunimi Sukunimi